Jógvan Páll Kristiansen og Sigmundur Johansen vunnu í dag gull heiðursmerki í judokapping í Danmark. Talan var um kappingina Copenhagen Cup, sum var hildin í judohøllini hjá Amager Judo Skole. Jógvan Páll Kristiansen bardist í vektflokkinum fyri teir, sum viga undir 73 kilo. Hann vann allar tríggjar dystirnar og gjørdist tískil eisini vinnari av bólkinum. Sigmundur Johansen bardist í vektflokkinum fyri teir, sum viga undir 100 kilo. Hann bardist tveir dystir og vann báðar, og soleiðis gjørdist eisini hann vinnarin av sínum bólki. Copenhagen Cup er skipað yvir fýra umfør. Umframt at vinna kappingina í dag, so er Jógvan Páll Kristiansen eisini samlaður vinnari av øllum kappingunum, tí hann hevði flest stig tilsamans. Sigmundur Johannesen hevur bara verið í Danmark í ein mánað, og hevur tískil bara luttikið í dagsins kapping. Teir báðir Jógvan Páll og Sigmundur venja báðir við Amager Judo Skole, sum telist millum bestu judofeløgini í Danmark. Kappingin í dag er ein liður í fyrireikingunum til Reykjavík Open í januar, har teir fara við føroyska judolandsliðnum, og NM, sum eisini verður í Reykjavík, í mai. Føroyskir judoleikarar hava í dag luttikið í altjóða judokappingini Hillerød International Cup. Og tað hevur gingið væl hjá føroysku luttakarunum. Ikki færri enn tvær gullmedaljur hava teir heim við aftur, eins og hinir eisini stóðu seg væl. Torkil Jógvansson úr Havnar Judofelag kappaðist í bólkinum U15 vektbólki-45 kg. Har megnaði hann eftir kappingina at standa ovast á sigursskamlinum við gullmedalju um hálsin. Petur Sigurð Johannesen úr Sunda Judofelag var fyrst og fremst við sum venjari, men eftir sum eisini kapping fyri veteranar var, so stillaði hann upp har, og eisini hann stóð eftir við einari gullmedalju um hálsin, tá kappingin var liðug. Aleksandur Christensen úr Sunda Judofelg var við fyri fyrstu ferð. Hann var eisini í bólkinum U15 vektbólki-60 kg. Tað gest bara væl hjá honum, og hann endaði á 4. plássi. Jónas Tungá úr Sunda Judofelag var við fyri aðru ferð. Hann kappaðist í bólkinum U12 vektbólki-45 kg, sum vísti seg at vera ein sera sterkur bólkur. Hóast Jónas bardist væl, so tapti hann sínar dystir. Bárður Hentze Lenvig úr Havnar Judofelag hevur eisini verið til hesa kappingina fyrr. Hann var í bólkinum U15 vektbólki-55 kg., sum eisini var ein sera sterkur bólkur. Hóast Bárður stríddist tað, hann kundi, so tapti hann eisini sínar dystir. Malaki Vang Niclasen úr Havnar Judofelag var við í hesari kapping fyri fyrstu ferð, og tað gekst eisini væl hjá honum. Í innleiðandi kappingini vann hann ein dyst og tapti ein, so hann kom víðari sum 2-ari í bólkinum. Í finalubólkinum tapti hann fyrst tveir dystir, men so funnu tey út av, at tey høvdu gjørt ein feil, so hann var komin at kappast móti skeivum mótstøðumanni eina dystin, so hann fekk ein dyst afturat-hesa ferð móti rætta mótstøðumanninum- og tá vann hann aftur. At enda skuldi hann kappast í bronsufinaluni, men hendan dystin tapti hann, so hann endaði á einum 4. plássi. Sera góð úrslit hjá okkara ungu judoleikarum. Teir koma heim aftur við flogfarinum sunnukvøldið. Leygardagin 29. november 2014 luttaka 6 føroyingar í altjóða kapping í Danmark. Talan er um Hillerød International Cup, har føroyingar fleiri ferðir fyrr hava luttikið. Hetta er ein altjóða judokapping fyri børn og ung, og sum nakað nýtt er eisini kapping fyri veteranar í ár. Luttakararnir koma flestir úr Danmark, men eisini úr øðrum norðurlondum og grannalondunum hjá Danmark fyri sunnan.